Priskrig på elbiler bliver “et blodbad”

Stellantis koncernen vil senere i år sende det, der bliver en af Danmarks billigste elbiler på vejene, nemlig Citroën ë-C3, der får en pris på under 200.000 kroner. Og det stopper ikke der. Ifølge ubekræftede rygter, har Stellantis konkrete planer om hele syv billige elbiler i de kommende år. Men nu advarer koncernchef Carlos Tavares om, at en priskrig på elbiler bliver et blodbad.

“Hvis du sænker priserne uden at tage hensyn til dine omkostninger, vil du få et blodbad. Jeg forsøger at undgå et kapløb mod bunden,” sagde han fredag under en præsentation af Stellantis’ nye platform for store batteri-elektriske køretøjer. Det skriver Automotive News.

Han advarer videre om, at de faldende priser kan give flere konkurrenter “problemer” og risikere at gøre dem til mål for opkøb.

“Jeg kender en virksomhed, der brutalt har sænket priserne, og deres rentabilitet er kollapset,” sagde Carlos Tavares under præsentationen.

Virksomheden, hen henviser til, er naturligvis Tesla. Over det seneste år har den amerikanske bilproducent gennemført markante prisnedsættelser, der reelt har åbnet en priskrig på elbiler.

Prissækningerne er gået hårdt ud over Teslas overskudsgrad. Men det lader til at bekymre Elon Musk mindre, da han i stedet satser på at få solgt flere biler.

Så sent som i sidste uge valgte Tesla at sænke prisen på Danmarks mest populære bil, Tesla Model Y, med ydeligere omkring 10 procent.

Priskrig på elbiler bliver “et blodbad”